Verdens to største bryggerier, Sabmiller og AB Inbev, er efter flere ugers forhandlinger nået til enighed om en fusion, der vil skabe verdens med afstand største spiller i ølbranchen.

Det fremgår af en fælles meddelelse på Sabmillers hjemmeside tirsdag morgen.

AB Inbev har budt 44 pund kontant per aktie - svarende til i alt astronomiske 685 milliarder kroner - og det har Sabmiller nu anbefalet sine aktionærer at takke ja til efter skepsis over for en stribe tidligere bud.

De to bryggerigiganter er samtidig blevet enige om at udskyde deadline for, hvornår der senest skulle være afgivet et officielt købstilbud ifølge britiske regler. Den oprindelige deadline var 14. oktober, men den hedder nu 28. oktober, fremgår det af meddelelsen.

En ølkæmpe er på vej

Rygter om en kombination af de to storbryggerier har svirret i mange år, men begyndte for alvor igen i september, hvor Sabmiller tilkendegav, at der kunne være en handel på vej.

Når opkøbet bliver en realitet, vil en fusion skabe en regulær verdensmagt på ølmarkedet. SABMiller, der ejer Peroni, Grolsch and Pilsner Urquell, og AB InBev, der står bag mærkerne Budweiser, Stella Artois and Corona, sidder tilsammen på over 25 procent af verdens ølmarked.

Det nye, kombinerede selskab vil have en global omsætning på 64 milliarder dollar, godt 425 milliarder kroner.

Tre købstilbud afvist

Det er ikke første gang, at AB Inbev har forsøgt at købe SABMiller.

AB Inbev har fået tre tidligere tilbud på henholdsvis 38, 40 og 42 pund pr. aktie i kontanter afvist - til bryggerigigantens store ærgrelse.

Før historien kom frem, kostede en Sabmiller-aktie 29,34 pund, så tirsdagens tilbud svarer til en præmie på præcis 50 procent oven på den pris.